Ńdɔ̄ ngə́ a yi kə́ nyían á dzāl ziŋ, Ísraɛ̂l bə́sə̄ bə́ kɔ́dán dɔ ǹkǒl á nyɔ́l, bǐ wōá dɔ̄ óswē ḿból yə̄ nâ ngɔg dzǐdziá yǎ étē tə̌ fə lígi.” 14Absalom ai bod bə́sə̄ yā Ísraɛ̂l bɔ́ nâ: “Mələ́bə́gá mə́ Hushái mə́ nə m̀bəŋ mə́ lodo émá mə́ Ahitofel[1].” Ǹyián Ńtondôbə ó ngátsam mələ́bə́gá mə́ Ahitofěl yā mə́ ngábə́ ḿfī, ású yə̄ nâ á dūdu Absalom amalá á nyɔ́l. 15Hushái nyé ai bəfada, Sadok bân Abiatar nâ: “Ahitofel ai mvindí bǒd yā Ísraɛ̂l bə́ lə́b Absalom anə́ ósī anə́ óka, ńdɔ maa mə lə́b nye anə́ ósī anə́ óka. 16Lómán bod bə́ vôl kə́ kad Dávid nâ: “Tə watɔbɔ á sí yǎ ńkōd ńnam álú dí, vólógo daŋ təge tigibi, bə́ zā sɔ́ wē ńkūkúmá ai ayɔŋ díé ásə. 17Yonathán bân Ahimaats bə́ ngábə́ tə́lē á mgbág etám yǎ Ein Rogel. Ńdɔ etúgā mīníngá é ngákə̄ bɔ́ kad fwé, bɔ̂ bə́ tíe fɔ̄ɔ̄ fə̄ nâ bə́ kə dzɔ mǎn kad ńkūkúmá Dávid á məsoé amú bə́ ngábə́ kig dzǎm lə́dē bə́bēn á ngə́ŋ éyɔŋ bə́ nyîgi a tísɔn. 18Hədá, mɔ́ngɔ́ á ngāyén bɔ̄ étē, ńdɔ a ngákə kǎd Absalom. Bɔ́ bə́sə̄ bə́bɛ̄ bə́ fɛ̄də́ fɔ́ɔ́ məkǒl á dɔ́l, ńdɔ̄ bə́ ngákə nyían á ndá mod yǎ Bahurim yǎ á ngábə́ bələ́ étam á ńsəŋ, ńdɔ̄ bə́ ngásus étē. 19Ńdɔ miníngá á ngānɔŋ m̀fingá a sɔ́ būdi étam á yób anə́ é mod ǎ yi yánī fɛ̄s, ńdɔ mod a ndzí kig big dzóm ziŋ. 20Á suan bitúgā bí Absalom bí ngásuan á dzāl, bɔ́ ai miníngá nâ: “Ahimaats bân Yonathán bə́ nə̄ vé ?” Miníngá nyé nâ: “Bə́ lōd hā bə́ kə́lə́ á mə̄ndím.” Ákə̄ bádzə̄ŋ bɔ̄, təge bɔ́ yén, ńdɔ̄ bə́ ngádúgan á Yērúzalɛm. 21Á kə̄ bə́ ngákə, ńdɔ Ahimaats bân Yonathán bə́ ngábɛ́d étam á yób, bə́ kə́ kad Dávid nâ: “Daŋá óswē ávōl, amú Ahitofel a lə́b bɔ̄ anə́ ósī anə́ óka nâ á təgə́lán wā.” 22Ńdɔ̄ Dávid a ngákódō á sí ai é bod bə́sə̄ bə́ ngábə́ ai nyé, bə́ māná daŋ Yórdan a kələ kwí á mə̄léndé mə́ kídí, tɔ mod m̀bɔ́g m̀bɔ́g á ndzí kig lígī tə daŋ óswé.